ભારતમાં હોળી-ધુળેટીનું પર્વ સૌથી વિશેષ વૃંદાવન અને મથુરામાં ઊજવાય છે. મથુરા એટલે શ્રીકૃષ્ણની જન્મભૂમિ તો ખરી જ, સાથેસાથે લીલાભૂમિ પણ ખરી! મથુરા અને વૃંદાવનમાં બાળકૃષ્ણએ જે લીલાઓ કરી છે તે અનન્ય છે, અદ્ભુત છે, અનુમોદનીય છે અને અનુકરણીય પણ છે. શ્રીકૃષ્ણને આપણે એમની લીલાઓ અને માત્ર પરાક્રમને કારણે જ યાદ કરીએ તો શ્રીકૃષ્ણ સાથે આપણે અન્યાય કર્યો ગણાશે. હું તો શ્રીકૃષ્ણને પ્રસન્નતાનો પર્યાય જ કહું છું, કારણ કે એવી કોઈ ઘટના ઇતિહાસમાં નોંધાઈ નથી કે જેમાં શ્રીકૃષ્ણ રડ્યા હોય! સંકટમાં સારથિ બનવાનું આપણને શ્રીકૃષ્ણ સિવાય બીજું કોણ શીખવી શકે? સુદામા જેવી વ્યક્તિ સાથે મિત્રતા નિભાવવાની બહુ મોટી વાત આપણને શ્રીકૃષ્ણ સિવાય બીજું કોણ સમજાવી શકે? ગોપીઓ સાથે રાસલીલા કરવા છતાં મનથી નિર્મોહી રહેવાની સચોટ વાત આપણને શ્રીકૃષ્ણ સિવાય બીજું કોણ શીખવી શકે?